पीवी सिंधु एशियाड में बैडमिंटन के 56 साल के इतिहास में खिताबी मुकाबले में जगह बनाने वाली पहली भारतीय महिला खिलाड़ी बन गई हैं. उन्होंने 18वें एशियाई खेलों में सोमवार को सेमीफाइनल में जापान की अकाने यामागुची को 21-17, 15-21, 21-10 से हरा दिया. फाइनल में सिंधु का मुकाबला चीनी ताइपे की ताई जू युंग से होगा. युंग ने सेमीफाइनल में भारत की साइना नेहवाल को 21-17, 21-14 से हराया. हालांकि, साइना हारने के बावजूद बैडमिंटन के महिला एकल में पदक जीतने वाली पहली भारतीय बन गईं. बैडमिंटन में सेमीफाइनल हारने वाले खिलाड़ी को कांस्य पदक दिया जाता है.